روجر فيديرار (8 اغسطس 1981) لاعب تنس من سويسرا كان ترتيبه الاول على العالم و كان استعاد المركز رقم واحد على العالم فى شهر يوليه سنة 2012 . فيدرار كسب عشرين بطوله من بطولات الجراند سلام الاربعه الكبيره. روجر فيديرار واحد من سبع لعيبة تنس و واحد من خمس لعيبة تنس ف عصر التنس المفتوح كسبو البطولات الاربع الكبرى و واحد من اربعه (مع الامريكانى اندريه اجاسى و الاسبانى رافاييل نادال و الصربى نوڤاك دچوكوڤيتش) كسبوهم على ملاعب الطفله و النجيل و الملاعب الصلبة. روجر فيديرار فى بطولات الجراند سلام وصل لدور التمانيه 55 مره منهم 35 مره ورا بعض و وصل للسيميفاينال 55 مره منهم 36 مره ورا بعض و للفاينال 31 مره منهم 10 مرات ورا بعض كسب منهم 20 نهائى و خسر 11 نهائيات منهم 6 قصاد رافاييل نادال و خسر فاينال واحد لديل بوترو الارجنتينى و خسر اربعه فاينال قصاد لنوڤاك دچوكوڤيتش . روجر فيديرار كسب ميداليه دهب فى الزوجي مع بلدياته ستانيسلاس فافرينكا فى الالعاب الصيفية الأولمبية سنة 2008 و ميداليه فضه فى الفردى فى الالعاب الصيفية الأولمبية سنة 2012 . روجر فيديرار اتولد ف مستشفى كانتون بازل ف بازل , سويسرا, من أب سويسرى اسمه روبرت و أم جنوب أفريقيه اسمها لينيت أجدادها كانو من نيديرلاند و فرنسا .